Nie in die Nou nie | SkalkSkryf
« Die Wonderwerker (Vervolg)
Geel-Groen Voëlkie »
Nie in die Nou nie
Oktober 10, 2015 deur Louwie
`n Vader en sy dogters loop terug
Kort duskant Bronkhorstspruit/Dronkwordspruit is daar hierdie historiese ou plaas van Lang Willem en Klein Lang Willem (en moontlik Klein Klein Lang Willem) Prinsloo. Afgebrand gedurende die Boere-oorlog en nou `n museum (die plaas, nie die Lang Willems nie, hulle was op komando besig om die oorlog te verloor).
Ons doen die Vader-en-Dogter-dag-ding, hoofsaaklik omdat hulle en hulle Ma skuldig voel dat hulle al die afgelope paar jaar nou en dan afsit see toe vir `n Ma-en-dogter-jol terwyl Pa by die huis sit. Sal dit nou nie vir hulle vertel nie, maar hy geniet die stil huis moontlik net soveel as wat hulle die vakansie by die see geniet. Man se siel moet ook nou en dan rus!
Willem Prinsloo Museum: Ons besoek die plek hoofsaaklik op sterkte daarvan dat hulle Mampoer daar verkoop, so het ons gehoor. Maar die naaste wat ons aan drank gekom het was hierdie antieke wa vol belofte maar so droog soos die Namib.
My twee mooi dogters. Hier erg teleurgesteld.
Mens kan jou beswaarlik indink dat die kosbare vrag eens op `n tyd, (in die goeie ou dae) so oop en bloot vervoer is op `n wa getrek deur `n span osse.
`n Spog rytuig uit toeka se dae, baie mooi bewaar vir die nageslag. Die een het `n voetrem.
Die een wil "Grander" wees as die ander. `n Viersitplek model met modderskerms en `n handrem!
Bepaald meer in die klas van Jan-Alleman. Die Kapkar, getrek deur een of twee perde afhangende van hoe sleg dit met jou finansies gegaan het. Die arm man kon twee perde bekostig, die baie arm man net een, en die armgat moes met sy voet loop om te kom waar hy wou kom.
Net soos vandag was die dood destyds ook nie, soos algemeen beweer word, die groot gelykmaker nie. Die meer vermoënde mense is so op hulle laaste, spoggerige reis geneem.
Die arm ou moes, soos ou Moses in die mandjie, hiermee tevrede wees:
Fantastiese tegnologie uit toeka se dae. `n Dorsmasjien van hout en `n "nuwer" model uit John Deere se stal.
Die oue en die nuwe. Regs is die model waarmee die Uwe geleer bestuur het. Dit was nog in die laerskool dae. Die bene te kort om die koppelaar te trap as jy sit, dus moes man staan en aan die stuurwiel hang, die koppelaar trap en die rat wissel.
`n Bulldog Lance. `n Monstertrekker met een vet selinder wat `n donderende lawaai kon opskop. Die enkelselinder het die hele trekker laat op en af spring die oomblik as jy hom start, kompleet soos `n woedende hond aan `n tou, tot die ding se revolusies begin optel, dan het hy bedaar en dan was hy so sterk soos baie spanne osse saam nie was nie.
`n Stoomtrekker. Die een kon himself aandryf; baie stadig. Is gebruik om te ploeg, maar hoofsaaklik om dorsmasjiene aan te dryf. Berug daarvoor dat dit jou lande kon afbrand voor jy klaar ge-oes het. Basies `n lokomotief sonder spoor.
Outydse instrumente en medisyne om diere mee te dokter. Die een wat lyk soos `n eend se bek (spekulum), word beskryf as `n instrument waarmee jy `n dier se bek oop hou! Regtig? Hulle sê ook iewers daar dat die steentydperk sowat een honderd jaar gelede tot `n einde gekom het! Regtig?
Daar is nog baie meer te sien, en te drink as jy op die regte tyd daar besoek aflê. Vind dus eers uit wanneer die volgende mampoerfees gaan wees as jy die plek wil besoek. Daar is `n groot, netjiese restaurant wat veronderstel is om selfs Sondae oop te wees. Dit is egter gesluit "tot later kennisgewing", wat dit ook al mag beteken. Ons het in Rayton gaan koffie drink. Die Bar was toe. Hou maar liewer verby en gaan drink iets in Cullinan, dis net 10 km verder.
Dit was `n lekker dag, baie dankie my dierbare dogters. Pa is trots op sy mooi kinders. Ons sal dit weer doen. Die keer moet daar bier beskikbaar wees. Is nie regverdig dat julle en julle ma kan sjokolade Vodka drink daar by die see nie, en hier moet ons droëbek sit. Lief julle baie.
Posted in Louwie | Tagged Bronkhorstspruit, Cullinan, Farmall Trekker, Kapkar, Museum, ossewa, Rayton, Toeka se tyd, Willem Prinsloo Landbou Meuseum | 3 Kommentaar
op Oktober 11, 2015 at 10:18 vm Louwie
Al die mooi fotos is geneem en verwerk deur Hannelie.
op Oktober 17, 2015 at 2:25 nm Nikita
Dankie vir die mooi foto's, een van my geliefde kuierplekke, alhoewel ek slegs 3x daar was, die 2de keer met 'n troue. My ma het so 'n kapkar gehad van my oupagrootjie en 'n ene mnr van Gas! het die ding 'kom leen' en ons het dit nog nooit weer gesien nie! Ek hoop hy het lekker gas gekry waarheen hy ookal is met die ding – verskeie 'stories' het uitgekom wat hy daarmee gedoen het ens. o.a. 'n museum, maar 'n groot liegbek.